b'\n_START_ARTICLE_\nLaserdisc\n_START_SECTION_\nHistoriaa ja kilpailijoita\n_START_PARAGRAPH_\nLaserDisc tuli ensimm\xc3\xa4isen\xc3\xa4 markkinoille Yhdysvalloissa vuoden 1978 lopulla nimell\xc3\xa4 LaserVision. Euroopassa markkinointi aloitettiin Englannista toukokuussa 1982. Vuonna 1981 kilpailijaksi tuli yhdysvaltalaisen RCA-yhti\xc3\xb6n Capacitancy Electronic Disc (CED), josta k\xc3\xa4ytettiin my\xc3\xb6s nime\xc3\xa4 SelectaVision. Kolmas laserkuvalevyformaatti oli japanilaisen JVC:n Video High Density (VHD).\n_START_SECTION_\nLaserDiscin k\xc3\xa4ytt\xc3\xb6kohteet\n_START_PARAGRAPH_\nPhilips huomasi jo CD-\xc3\xa4\xc3\xa4nilevyn kehitysty\xc3\xb6n alussa mahdollisuuden tallentaa optisesti luettaviin laserlevyihin videokuvaa ja \xc3\xa4\xc3\xa4nt\xc3\xa4. Tekniikka mahdollisti videomateriaalin esitt\xc3\xa4misen eritt\xc3\xa4in korkeatasoisena sen ajan kotivideonauhureihin verrattuna. Vaikka levyill\xc3\xa4 olevan videomateriaalin k\xc3\xa4ytt\xc3\xb6 olikin yksisuuntaista eli k\xc3\xa4ytt\xc3\xa4j\xc3\xa4 ei pystynyt itse tallentamaan levylle, se alkoi kaikesta huolimatta saada suosiota varsinkin niiden keskuudessa, jotka arvostivat suuresti \xc3\xa4\xc3\xa4nen ja kuvan laatua. Videotykkien tuleminen markkinoille avasi LaserDisc-levyille markkinat niiden kotielokuvaharrastajien keskuudessa, jotka tahtoivat katsoa elokuvia kotioloissa valkokankaalta kustannuksista huolimatta. Kotivideonauhureiden tekniikan ep\xc3\xa4vakaa kuvanlaatu n\xc3\xa4kyi jo liiaksi videotykill\xc3\xa4 valkokankaalle heijastetussa kuvassa, mihin LaserDisc-levyjen laatu toi parannuksen. Levy ei my\xc3\xb6sk\xc3\xa4\xc3\xa4n laserluennasta johtuen videonauhan tavoin kulunut k\xc3\xa4yt\xc3\xb6ss\xc3\xa4, ja levylle tallennettujen kappaleiden ansiosta tietty kohta tallenteesta l\xc3\xb6ytyi helposti, siin\xc3\xa4 miss\xc3\xa4 videonauhaa joutui kelaamaan vastaavassa tilanteessa. Tuolloin videonauhureiden kelausnopeudet eiv\xc3\xa4t my\xc3\xb6sk\xc3\xa4\xc3\xa4n olleet yht\xc3\xa4 nopeita kuin my\xc3\xb6hemmiss\xc3\xa4 laitteissa, mik\xc3\xa4 tosin oli parempi kasettien kunnon s\xc3\xa4ilytt\xc3\xa4miseksi. Philips yritti 80-luvun alussa markkinoida LaserDisc-levyj\xc3\xa4 my\xc3\xb6s tietokoneilla luotavien tietokantojen tallennusk\xc3\xa4ytt\xc3\xb6\xc3\xb6n, mutta luopui yrityksest\xc3\xa4 hyvin lyhyess\xc3\xa4 ajassa ja keskittyi enemm\xc3\xa4n CD-levyjen kehitysty\xc3\xb6h\xc3\xb6n.\n_START_SECTION_\nElokuvat, kielet ja tekstitys\n_START_PARAGRAPH_\nLaserDisc-elokuvia painettiin useilla eri kielialueilla. Levyt olivat Yhdysvalloissa ja Japanissa NTSC-j\xc3\xa4rjestelm\xc3\xa4n mukaisia ja Euroopassa PAL-j\xc3\xa4rjestelm\xc3\xa4n mukaisia. Japanin markkinoilla elokuvien tuotanto jatkui vuoteen 2000. Euroopan suuriin maihin kuten Ranskaan ja Saksaan tuotettiin my\xc3\xb6s n\xc3\xa4ille kielille j\xc3\xa4lki\xc3\xa4\xc3\xa4nitettyj\xc3\xa4 levyj\xc3\xa4 suosituista elokuvista. Tekstityksi\xc3\xa4 k\xc3\xa4ytettiin kuvaan poltettuina eri kielialueilla. Yhdysvalloissa 1990-luvulla julkaistuille levyille oli p\xc3\xa4\xc3\xa4s\xc3\xa4\xc3\xa4nt\xc3\xb6isesti piilotettu kuulovammaisille tarkoitettu Closed Caption -tekstitys NTSC-videosignaalin 21. juovaan. Eurooppalaisissa levyiss\xc3\xa4 oli my\xc3\xb6s mahdollisuus teksti-TV-tekstitysten tallentamiseen. Japanissa oli my\xc3\xb6h\xc3\xa4isess\xc3\xa4 vaiheessa k\xc3\xa4yt\xc3\xb6ss\xc3\xa4 LD-G tekstitys, jolla levyll\xc3\xa4 saattoi olla useampia tekstityskieli\xc3\xa4 ja grafiikkaa. Mik\xc3\xa4li soittimessa oli t\xc3\xa4m\xc3\xa4 ominaisuus, katsoja pystyi vaihtamaan tekstityst\xc3\xa4, esimerkiksi piilottamaan japaninkielisen kuvaan poltetun tekstin englanninkielisen LD-G tekstityksen alle. Closed Caption ja LD-G-tekstit saattoivat olla my\xc3\xb6s samalla levyll\xc3\xa4 rinnan.\n_START_SECTION_\nMuut ohjelmatallenteet\n_START_PARAGRAPH_\nV\xc3\xa4hitellen LaserDisc-tallenteiden ohjelmatarjontaa laajennettiin ja pelkkien elokuvien lis\xc3\xa4ksi niill\xc3\xa4 oli saatavilla my\xc3\xb6s musiikkiohjelmia kuten musiikkivideoita tai musiikkiyhtyeiden televisioituja esiintymisi\xc3\xa4, joiden n\xc3\xa4keminen normaaleissa TV-l\xc3\xa4hetyksiss\xc3\xa4 oli muutoin harvinaista. My\xc3\xb6s joitakin dokumenttiohjelmiakin tai muita eritt\xc3\xa4in suosittuja TV-ohjelmia markkinoitiin LD-levyill\xc3\xa4. Niiden ohjelmatarjonta on ollut mit\xc3\xa4 todenn\xc3\xa4k\xc3\xb6isimmin nykyisten DVD-levyill\xc3\xa4 saatavan ohjelmatarjonnan selv\xc3\xa4n\xc3\xa4 esikuvana. Monia LaserDiscill\xc3\xa4 julkaistuja tallenteita, kuten suosittujen elokuvien erikoisversiot, ei ole julkaistu DVD-levyin\xc3\xa4 tai VHS:ll\xc3\xa4.\n_START_SECTION_\nTekniset ominaisuudet\n_START_PARAGRAPH_\nSuurin osa LaserDisc-levyist\xc3\xa4 on kaksipuolisia, LP-levyjen kokoisia (12 tuumaa; 30,48 cm). Levyt koostuvat kahdesta yhteen liimatusta aluminoidusta muovilevyst\xc3\xa4. Levyn toinen puoli voi olla my\xc3\xb6s "tyhj\xc3\xa4". Kaikissa varhaisimmissa soittimissa k\xc3\xa4ytt\xc3\xa4j\xc3\xa4 k\xc3\xa4\xc3\xa4nsi itse levyn ymp\xc3\xa4ri, mutta my\xc3\xb6hemmiss\xc3\xa4 useissa soittimissa laserlukup\xc3\xa4\xc3\xa4 my\xc3\xb6s k\xc3\xa4\xc3\xa4ntyy itse levyn toiselle puolelle. Puolenvaihdosta johtuva k\xc3\xa4\xc3\xa4nn\xc3\xb6s voi aiheuttaa silloin useiden sekuntien tauon k\xc3\xa4\xc3\xa4ntyv\xc3\xa4n lukup\xc3\xa4\xc3\xa4n tekniikasta riippuen. On julkaistu my\xc3\xb6s yksi- ja kaksipuolisia 8 tuuman levyj\xc3\xa4 lyhyempi\xc3\xa4 elokuvia ja erityisesti musiikkivideoita varten._NEWLINE_DVD-levyist\xc3\xa4 poiketen levyill\xc3\xa4 ei ole valikoita tai varoituksia, joita ei voi ohittaa. Videotallenne k\xc3\xa4ynnistyy automaattisesti, kun levy asetetaan soittimeen, ja t\xc3\xa4m\xc3\xa4n j\xc3\xa4lkeen katsoja p\xc3\xa4\xc3\xa4tt\xc3\xa4\xc3\xa4 itse, mit\xc3\xa4 katsoo tai j\xc3\xa4tt\xc3\xa4\xc3\xa4 katsomatta, joten j\xc3\xa4rjestelm\xc3\xa4n k\xc3\xa4ytt\xc3\xb6 on yksinkertaista. J\xc3\xa4rjestelm\xc3\xa4ss\xc3\xa4 ei ole luonnollisestikaan mink\xc3\xa4\xc3\xa4nasteisia kopiosuojauksia (mukaan lukien Macrovision) tai rajoituksia._NEWLINE_LaserDisc-kuvalevyj\xc3\xa4 on kahta p\xc3\xa4\xc3\xa4tyyppi\xc3\xa4: CAV- ja CLV-levyj\xc3\xa4. CAV-levyt (Constant Angular Velocity) py\xc3\xb6riv\xc3\xa4t alusta loppuun saakka samalla kierrosnopeudella. Yhdelle levyn puolelle mahtuu noin 30 minuuttia videokuvaa. My\xc3\xb6hemmin kehitetyt (Extended Play) CLV-levyt (Constant Linear Velocity) py\xc3\xb6riv\xc3\xa4t soittimessa muuttuvalla nopeudella kuten CD-levytkin \xc3\xa4\xc3\xa4nentoistossa ja yhdelle levyn puolelle mahtuu noin tunti kuvaa. CLV-levyilt\xc3\xa4 ei voida kuitenkaan toistaa pys\xc3\xa4ytyskuvaa eik\xc3\xa4 selata levyn sis\xc3\xa4lt\xc3\xb6\xc3\xa4 kuva n\xc3\xa4kyvill\xc3\xa4 ilman erillist\xc3\xa4 soittimen kuvamuistia kuten CAV-tyypin levyiss\xc3\xa4. Koska levylle ei t\xc3\xa4ll\xc3\xb6in tallennu yksitt\xc3\xa4isi\xc3\xa4 ruutuja, on kuvan laatu periaatteessa CAV-tallennusta huonompi, k\xc3\xa4yt\xc3\xa4nn\xc3\xb6ss\xc3\xa4 liikkuvaa kuvaa katsoessa ero on v\xc3\xa4h\xc3\xa4inen. CAV-tyypin levyill\xc3\xa4 voidaan my\xc3\xb6s useimmilla soittimilla navigoida tiettyyn kohtaan videota ruutunumeron perusteella._NEWLINE_Kuva on tallennettu levylle komposiittimuodossa, ja j\xc3\xa4rjestelm\xc3\xa4 kykenee esitt\xc3\xa4m\xc3\xa4\xc3\xa4n videota erottelukyvyll\xc3\xa4 440 juovaa PAL-j\xc3\xa4rjestelm\xc3\xa4ll\xc3\xa4 (kaistanleveys 5,5 MHz) sek\xc3\xa4 425 juovaa NTSC:ll\xc3\xa4 (n. 5,4 MHz). Joissakin soittimissa on digitaalinen kuvank\xc3\xa4sittelypiiri, joka erottelee komposiittisignaalin kirkkaus- ja v\xc3\xa4ritiedon toisistaan, ja l\xc3\xa4hett\xc3\xa4\xc3\xa4 sen n\xc3\xa4ytt\xc3\xb6laitteelle S-Video-signaalina. Samassa piiriss\xc3\xa4 on yleens\xc3\xa4 my\xc3\xb6s edell\xc3\xa4 mainittu kuvamuisti, jolla saadaan CLV-levyj\xc3\xa4 toistaessa CAV-levyjen erikoisominaisuudet k\xc3\xa4ytt\xc3\xb6\xc3\xb6n, sek\xc3\xa4 joskus my\xc3\xb6s aikavirhekorjain tasaisempaa videosignaalia varten._NEWLINE_Monet LaserDisc-soittimet toistavat my\xc3\xb6s Audio-CD-levyj\xc3\xa4, jotkin t\xc3\xa4m\xc3\xa4n lis\xc3\xa4ksi my\xc3\xb6s CD-V sek\xc3\xa4 Video-CD-levyt. Vuonna 1996 Pioneer julkaisi LaserDisc/CD/DVD-yhdistelm\xc3\xa4soittimen, joka oli my\xc3\xb6s ensimm\xc3\xa4inen Pioneerin valmistama DVD-soitin. Tosin kuin esim. DVD-j\xc3\xa4rjestelm\xc3\xa4ss\xc3\xa4, analogisesta kuvasta johtuen LaserDisc soittimien kuvanlaadussa on eroja._NEWLINE_Varhaisemmissa LD-levyiss\xc3\xa4 kuva ja stereo\xc3\xa4\xc3\xa4ni tallennettiin analogisesti. CD-levyn lanseeramisen j\xc3\xa4lkeen NTSC-LaserDisc-levyihin lis\xc3\xa4ttiin my\xc3\xb6s digitaalinen PCM-stereo\xc3\xa4\xc3\xa4nikanava analogisen stereo\xc3\xa4\xc3\xa4nen rinnalle ja PAL-levyiss\xc3\xa4, joissa kuvan tallentaminen vie enemm\xc3\xa4n tilaa, eik\xc3\xa4 ylim\xc3\xa4\xc3\xa4r\xc3\xa4isi\xc3\xa4 kanavia levylle mahtunut, analogiset kanavat korvattiin digitaalisella kanavalla._NEWLINE_Pakattua monikanavaista (5.1 tai 6.1) AC-3 (Dolby Digital) -\xc3\xa4\xc3\xa4nisignaalia alettiin k\xc3\xa4ytt\xc3\xa4\xc3\xa4 NTSC-levyill\xc3\xa4 1995, jolloin sill\xc3\xa4 voitiin korvata oikeanpuoleinen analoginen \xc3\xa4\xc3\xa4nikanava. Koska PAL-levyiss\xc3\xa4 oli vain kaksi \xc3\xa4\xc3\xa4nikanavaa, niiss\xc3\xa4 oli yleens\xc3\xa4 pelkk\xc3\xa4 stereo\xc3\xa4\xc3\xa4ni tai vaihtoehtoisesti (harvoin) pelkk\xc3\xa4 DTS-\xc3\xa4\xc3\xa4ni. My\xc3\xb6s NTSC-levyiss\xc3\xa4 k\xc3\xa4ytettiin DTS-\xc3\xa4\xc3\xa4nisignaalia vuodesta 1996 alkaen. T\xc3\xa4ll\xc3\xb6in DTS-\xc3\xa4\xc3\xa4ni (5.1) koodattiin digitaalisen \xc3\xa4\xc3\xa4nen kanavalle ja analogisilla kanavilla oli vaihtoehtoinen stereo\xc3\xa4\xc3\xa4ni._NEWLINE_Dolby Digital-\xc3\xa4\xc3\xa4ni on tallennettu RF-modulaationa, joka ennen purkua pit\xc3\xa4\xc3\xa4 ensin purkaa digitaaliseksi signaaliksi joko siihen kykenev\xc3\xa4ss\xc3\xa4 vahvistimessa tai erillisess\xc3\xa4 AC-3 RF demodulaattorissa ennen \xc3\xa4\xc3\xa4nen purkua 5.1-\xc3\xa4\xc3\xa4neksi Dolby Digital -vahvistimessa tai -dekooderissa. DTS-\xc3\xa4\xc3\xa4nen k\xc3\xa4ytt\xc3\xa4miseksi soittimessa pit\xc3\xa4\xc3\xa4 olla digitaalil\xc3\xa4ht\xc3\xb6 ja vahvistimessa DTS-purkuvalmius._NEWLINE_Maksimi Dolby Digital -\xc3\xa4\xc3\xa4niraidan bittinopeus on RF-modulaation purun j\xc3\xa4lkeen 384 kbit/s, ja puolestaan DTS-\xc3\xa4\xc3\xa4nen bittinopeus on 1 536 kbit/s (DVD:n vastaava 768 kbit/s)._NEWLINE_Varsinkin CAV-levyjen pintaa tarkastellessa on helposti n\xc3\xa4ht\xc3\xa4viss\xc3\xa4 videosignaalin aiheuttama sektorimainen j\xc3\xa4lki. Videosignaalin analogisuudesta johtuen kuvan laatu on riippuvainen levyn pinnan kunnosta. Levyn pinnan naarmut ja lika aiheuttavat n\xc3\xa4kyvi\xc3\xa4, ei-toivottuja h\xc3\xa4iri\xc3\xb6it\xc3\xa4 videokuvassa._NEWLINE_Koska alumiinilevyt on liimattu yhteen, liiman ja ilman aiheuttama kemiallinen reaktio saattaa my\xc3\xb6s tuhota alumiinikerrosta ja aiheuttaa signaalin h\xc3\xa4vi\xc3\xa4misen ajan my\xc3\xb6t\xc3\xa4 herkemmin kuin CD tai DVD-levyill\xc3\xa4. ("Laser Rot")\n_START_SECTION_\nCD-Video\n_START_PARAGRAPH_\nVuonna 1987 julkaistiin CD-Video (CD-V) tai Video Single Disc (VSD) niminen formaatti. N\xc3\xa4m\xc3\xa4 levyt olivat 12 cm kokoisia, ja niiss\xc3\xa4 oli analoginen LaserDisc-videoraita, sek\xc3\xa4 my\xc3\xb6s normaalissa CD-soittimessa toistettava PCM-\xc3\xa4\xc3\xa4niraita. Yleisin k\xc3\xa4ytt\xc3\xb6tarkoitus n\xc3\xa4ill\xc3\xa4 oli lyhyiden videotallenteiden, kuten musiikkivideoiden julkaisu. CD-Video-levylle pystyi tallentamaan noin 5 minuuttia videota sek\xc3\xa4 noin 20 minuutin \xc3\xa4\xc3\xa4niraidan. J\xc3\xa4rjestelm\xc3\xa4 ei ollut kovin suosittu, ja sit\xc3\xa4 ei pid\xc3\xa4 sotkea viel\xc3\xa4 vuonna 1993 julkaistuun Video-CD-formaattiin.\n_START_SECTION_\nTallennettavat formaatit\n_START_PARAGRAPH_\nL\xc3\xa4hinn\xc3\xa4 ammattilaisille tarkoitettuja tallennettavia LD-levyj\xc3\xa4 on my\xc3\xb6s ollut olemassa, mutta n\xc3\xa4it\xc3\xa4 ei olla koskaan tuotu markkinoille kuluttajia varten. N\xc3\xa4it\xc3\xa4 levyj\xc3\xa4 on ollut kahta eri tyyppi\xc3\xa4, CRVdisc, eli Component Recordable Video Disc, sek\xc3\xa4 RLV, Recordable LaserVision. Tallennettavan DVD-levyn tavoin v\xc3\xa4rilt\xc3\xa4\xc3\xa4n violettipohjainen RLV on ollut toistettavissa mill\xc3\xa4 tahansa LaserDisc soittimella.\n_START_SECTION_\nLaserDisc nyky\xc3\xa4\xc3\xa4n\n_START_PARAGRAPH_\nLaserDisc-levyjen valmistus loppui vuonna 2000 ja niit\xc3\xa4 toistavien laitteiden valmistus lopetettiin tammikuussa 2009. LaserDisc on kuitenkin edelleen suosittu niiden keskuudessa, jotka eiv\xc3\xa4t pid\xc3\xa4 uudemmista kuvantoistoformaateista. Syit\xc3\xa4 t\xc3\xa4h\xc3\xa4n on muun muassa heid\xc3\xa4n mielest\xc3\xa4\xc3\xa4n sulavampi ja aidompi kuva, parempi \xc3\xa4\xc3\xa4nenlaatu joko h\xc3\xa4vi\xc3\xb6tt\xc3\xb6m\xc3\xa4st\xc3\xa4 tai v\xc3\xa4h\xc3\xa4isemm\xc3\xa4st\xc3\xa4 pakkauksesta johtuen, ja valikoiden sek\xc3\xa4 ohittamattomien tekij\xc3\xa4noikeusvaroitusten puuttuminen. My\xc3\xb6s edelleenkin voimissaan oleva LD-levyjen k\xc3\xa4ytt\xc3\xb6sovellutus on ollut karaoke.'